Source: https://szelidolajfa.blog.hu/2008/04/30/az_eletre?token=daaf3847b2141bf3a9956eb1fe27aa0b
Timestamp: 2019-10-21 07:13:02
Document Index: 5682497

Matched Legal Cases: ['Bíróság ', 'bíróság ', 'Bíróság ', 'bíróság ', 'bíróság ', 'bíróság ', 'Bíróság ']

Az életre - Szelíd Olajfa
te kb. fél hónapos vagy most, amikor létrejön ez a bejegyzés. Ha esetleg tizenvalahány év elteltével kíváncsi leszel rá, hogy miket írtak 2008-ban születésed körülményeiről, és szétnézel az interneten, talán erre a néhány mondatra is rábukkansz. Megismerve a tényeket, szeretnénk, ha tudnád azt is, hogy nagyon örülünk létednek, annak, hogy köztünk vagy, és kívánjuk, hogy tudj örülni ennek te is, a tieiddel együtt! Szeretettel.
Sz. A. gödöllői bírónak köszönhetően megszületett egy kisfiú. Hatalmi szó és ítélet döntött életéről. Lehetett volna másképp is megnyilvánulni: megszólítani az anyát, beszélgetni, bátorítani. A történet többek közt újra felveti a kérdést, hogy a kényszer játszhat-e bármiféle szerepet akkor, amikor a gyermekvállalás és a magzatok élete a kérdés.
A kisfiú világra jött, és nekünk már az a dolgunk, hogy örüljünk ennek az életnek. És hogy minél több szocmunkást és mozgósítható segítőt küldjünk azokra a helyekre, ahol társadalmi peremhelyztbe került asszonyok mérlegelik a gyerekszülést, és döntésük iszonyatos terhét talán szívesen megosztják valakivel.
https://szelidolajfa.blog.hu/api/trackback/id/tr73448460
Miklósi H. Koppány	2008.05.07. 15:30:18
Cikk a velvet.hu-ról
Ejnye-bejnye a prosti abortuszát elutasító bírónak
Írásbeli figyelmeztetést kapott az a gödöllői bíró, aki elutasította [1] egy hajléktalan nő abortuszkérelmét, vagyis nem engedte, hogy az asszony 30 napos elzárását megszakítsák - erről Kovács András, a Pest Megyei Bíróság elnöke nyilatkozott az MTI-nek.
Kovács András elmondta, hogy a múlt héten adott figyelmeztetésnek a bíró munkájára nézve nincs következménye, továbbra is ellátja feladatait, de amennyiben újabb kötelezettségszegést követ el, akkor a figyelmeztetés súlyosító körülmény lehet.
Mint mondta, a bírák jogállásáról szóló törvény szerint akkor lehet fegyelmi eljárás elrendelése nélkül írásbeli figyelmeztetést alkalmazni, ha a kötelezettségszegés csekélyebb súlyú vagy kisebb következményekkel jár.
Hozzátette: a bíró, ha nem fogadja el a figyelmeztetést, akkor 15 napon belül fegyelmi eljárás lefolytatását kezdeményezheti. Kovács András ugyanakkor jelezte: a fegyelmi eljárás iratai a titokköri jegyzékben szerepelnek, így arról nem tud felvilágosítást adni, hogy a bíró élt-e ezzel a jogával. Csak annyit mondhat, hogy az az írásbeli figyelmeztetés megtörtént, a részletekről nem nyilatkozhat.
A bíróság elnöke kitért arra is, hogy Pest Megyei Bíróság vezetése a Magyar Bírói Etikai Tanácshoz is fordult, tekintettel arra, hogy az ügy általánosabb problémát is felvet.
Április közepén, Szabó Máté ombudsman vizsgálódása nyomán kapott nyilvánosságot, hogy a gödöllői bíróság nem engedélyezte egy nőnek, hogy a tiltott kéjelgés miatt kiszabott elzárását abortusz miatt megszakítsák, mert a bíró álláspontja szerint deviáns és erkölcstelen a terhességmegszakítás végrehajtása.
Az ombudsman kérésére az eset kapcsán az igazságügy-miniszter megállapította, hogy a szabálysértési törvény legközelebbi módosításakor szükséges a bírói döntések elleni jogorvoslat biztosítása.
Az ügyben ítélkező bíró döntésének indoklása többek között azt tartalmazta, hogy "a bíróság nem nyújt segítséget olyan - egyébként törvényben, bizonyos körben meghatározott és engedélyezett - deviáns magatartás végrehajtásához, mely a magzati élet kioltásához vezet, s az általános erkölcsi felfogás szerint elítélendő. A gyermek megszületését követően, abban az esetben ha az eljárás alá vont személy a neveléséről gondoskodni nem tud, lehetőség van örökbe adásra".
A történtek miatt a megyei bíróság büntetőkollégiumának vezetője, Miszori László feljegyzést készített Kovács Andrásnak, aki a bíró meghallgatása után döntött az ügyben.
Az ombudsmanhoz forduló panaszos terhessége tizedik hetében járt, amikor a Gödöllői Városi Bíróság tiltott kéjelgés szabálysértése miatt harminc nap elzárással sújtotta. A nő a terhesség megszakítását azért kezdeményezte, mert nem volt fedél a feje fölött, és egy kiskorú gyermek eltartásáról már addig is gondoskodnia kellett.